정조 3년
己亥十一月二十四日辰時。上御誠正閣。朝講次對。同爲入侍時。領事洪樂純。同知事李衍祥。特進官李命植鄭晩淳。參贊官徐有防。侍讀官權以綱。檢討官朴天行。正言趙鼎鎭。假注書徐鼎修。記事官金健修鄭東浚。領議政徐命善。行知中樞府事具善復。刑曹判書鄭尙淳。右參贊鄭光漢。工曹判書李衍祥。行副司直李邦一。行大司成李命植。行副司直鄭民始。江華留守李性源。同副承旨金勉柱。事變假注書安策。以次進伏訖。上進講論語。讀前受音。自子曰躬自厚。止不以人廢言。以綱進讀。自子貢問曰有一言。止是謂過矣。上又讀新受音訖。以綱曰。終身行之之道。百行全備。然後可以日用不渴。而聖人拈出恕之一字。以答子貢之問者。恕是求仁之方。仁是包括百行。故聖人必以恕字工夫。爲終身行之之一字符者也。然而推己及人之工。必克祛己私而後。可以得求仁之方。如或物我之心。往來於方寸。則非恕字之工矣。聖念如欲體認於恕字之義。則先察公私之分。是臣區區之望也。忍字之工。卽是含容之意。而最是下工之難處。故忍之爲德。古人有訓。百忍工夫。九世同居。凡人居家之法。尙懋此忍字之工。況人君居至尊之位。日御萬機。凡諸小細之節。忍耐不得。則豈不有欠於大聖人作爲耶。伏願深留聖意焉。天行曰。恕字。上番以爲仁之方爲達好矣。然恕是忠之推也。若不忠以爲本。徒務爲恕。則殆同無質之文。不可謂之恕矣。故曰。主忠信。必須用力於忠。然後自然推以及物。此等處。先後本末之序。不可不審也。又曰。直之義大矣。凡人有生之初。天理渾然。直之外。豈有他哉。惟其私意參錯。然後始爲不直。故曰。順理之謂直。父慈子孝。君義臣忠。皆直而已。順是以往。百事皆然。此等處。各別體念。凡於政令施措之間。動靜語默之際。毋或有一事之不順理。深有望焉。好惡之道。學者或失其正。則其害止於一己之是非不明。而人君不察於朱紫苗莠之辨。不得好惡之正。則世道之汚隆。國家休戚係焉。可不懼哉。然其所以能得好惡之正。亦在此心之鑑空衡平。無一毫私意之蔽。然後能見好惡之實。此等處。留意體念是望。上曰。諸臣以次陳文義可也。樂純曰。上下番所奏。誠好矣。蓋恕字工夫。必無一毫私意。然後可以一出於公而純乎天理矣。聖學高明。有不待加勉。而必以克去己私爲工夫焉。伏聞殿下。自在春邸時。以克字上工夫。爲省察第一方。而人之所難克者私也。必無間斷。俾有終始如一之效焉。聖人之道。善善長而惡惡短。天道固亦如此矣。殿下仁愛非不過矣。而必於此。益加工夫焉。衍祥曰。恕字之義。諸臣皆已敷陳。而此處工夫。當如絜矩章所謂前後四方。均齊方平。然後可矣。命植曰。直字之義大矣。天地之所以爲天地。聖賢之所以爲聖賢。皆不過一直字。此等處。可以推類而體認之矣。晩淳曰。夫子之道。忠恕而已。必於恕字。益加勉之焉。有防曰。恕字上。反復問難。誠好矣。鼎鎭曰。臣則別無可達者矣。上曰。道出於天。本無形體。而人之日用當然之則。卽是道也。然今於人能弘道之文。外面驟看。則似謂道之或大或小。有若在於人之工夫者然。是可怪也。以綱曰。道體如天。非人所可大小。而蓋修道而至於火燃泉達。則可謂人能弘道也。上曰。道者。卽天理當然之則。而人物之生。亦皆此理也。然而人之善惡。則雖在於人。而道之本體。何嘗有弘與不弘乎。天行曰。道則無形體。人則有作爲。故謂之弘道。而道豈有大小乎。以綱曰。人能推此理而擴充之。則道自至於弘矣。上曰。經筵先退。命書傳敎曰。每因未遑。迄不行焉。奉安展禮之節。當下敎。明日當詣泰寧殿所奉處。該房知悉。命善等進前曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。命善曰。近日日氣極寒矣。上曰。冬煖乖候。以是爲悶。近日則頗爲寒慄。殊可幸也。命善曰。當此極寒。明日擧動。誠可悶矣。上曰。每値有事。尙此未遑。今始爲之矣。樂純曰。日高後出宮。則。似好矣。上曰。然則出宮時刻。以巳初初刻爲之。可也。命善曰。此慶尙監司洪樂彬狀啓也。以爲安東縣才山等三面宮房折受火田及辛卯査報挾續加耕之混入元結者。摘奸打量。各別査實。則火田合爲一百四結三十九負四束內。時起爲六十二結九十三負二束。陳廢爲四十一結四十六負二束。隱結八百結內。陳頉爲四百六十二結六十二負五束。時起爲三百三十七結三十七負五束。而火田移屬宮房之後。一依初年執摠元定稅錢。年年準式。毋得加減。此爲峽民難支之端。毓祥宮火田陳頉十七結十七負五束。淸衍郡主房火田陳頉。二十四結二十八負七束。特爲除減。時起稅錢。則一依他宮房無土免稅例。自該邑。上納戶曹。自戶曹移送該宮。宮差之收斂一款。永爲革罷。而至若査結。或以挾續。或以加耕。混錄元結。終至白徵之境。其在恤民之政。誠爲哀矜。今番査頉四百六十二結六十二負五束。亦宜有釐正之擧。請令廟堂。稟處矣。火田之混徵陳起。査結之竝錄挾加。久爲痼弊。至登繡啓。而道臣之査實論啓。今又如此。在朝家軫恤民隱之道。不可不一番釐正。竝依狀請施行。何如。上曰。依爲之。出擧條命善曰。此戶曹判書金華鎭上疏也。其一餉廳創設以來。劃付屯田七千餘結。而目下收稅。未滿二千結。一年所捧。不能當一年之用。爲先嚴飭守令。考案踏驗。修報其陳起。發遣郞廳。抽牲摘奸。或以有爲無。以起爲陳之處。則論以隱結犯用之律。其納稅之規。作米處。使之舡運。作木處。使之陸運。一體入錄於每年收租案。趁限上納之意。嚴立科條。成出節目事也。餉廳之新舊屯結。其數本自不少。而不善收拾。漸致減縮。以至所捧不能當所下之境。事之無實。孰甚於此。重臣疏論。儘有料量。依所請成出節目。以爲永久遵行之地。何如。上曰。依爲之。命善曰。其一水運判官之卽今所捧納者。不過湖西七邑。而逐年未收。轉成積逋。誠以運判者。多是年限已滿。又無解由拘礙之故。罪無可懲。今若以本道守令。輪定差員。年年運納。一如牙山之法。而水運判官。革之固。可也。其或判官不可革。則必以年少勤幹之人。另擇差遣。觀其勤慢。有所勸懲。解由拘礙。亦如守令之例事也。嶺底作木之後。水運判官。便屬冗官。徒貽水站之弊端而已。若如疏論。以七邑守令。輪定差員。申飭領納。運判則自今革罷。不害爲懋實之政矣。上曰。左相之意。何如。左議政洪樂純曰。俄於閤外。領相。以此酬酢。而臣意亦以爲好矣。上曰。依爲之。出擧條上曰。戶判事誠怪矣。今日何爲而不爲入來乎。命善曰。戶判無端不參於賓對。誠亦怪矣。命書傳敎曰。旣無情勢。見任又非輕遞之職。無端求解。可謂無義之甚者。苟領一念恪勤。鳥得乃爾。戶曹判書金華鎭。爲先從重推考。牌招申飭行公。命善曰。北伯狀啓。左相回啓。似好矣。樂純曰。此不過循例回啓之事。何必乃爾耶。樂純曰。此咸鏡監司徐浩修狀啓也。枚擧北兵使李明運牒呈。以爲鍾城府豆滿江衝決之最爲緊急處。尺量則合爲一千一百六十把。而有難以些少。軍丁。容易完築。依高嶺防築時例。鐘城軍丁。限三日赴役。隣近邑軍丁。限二日助役。役軍糧米。每各每日三時七合式磨鍊會減事。請令廟堂。稟旨分付矣。以此狀辭觀之。防築之役。誠不可已者。依所請施行。何如。上曰。領相之意。何如。命善曰。事關彼我界嬴縮。勢不可不一番防築。而雖不趁明春爲之。亦何至於時急乎。上曰。係是擾民之政。待明春巡路。道臣躬審後。更令具由狀聞。以爲稟處之地。可也。出擧條上曰。此處地形。諸臣中。或有見之者乎。善復曰。臣雖未親見。而其形止。詳聞之矣。蓋彼地。則樹林蔥茂。故土地堅固。而我境則皆是土田。漸漸崩汰。多失境界。今若欲復其古疆。則似當奏文而爲之云矣。上曰。道臣明春看審後擧行。則能無後時之慮乎。命善曰。其間豈至有不及之慮乎。命善曰。摠戎使李柱國。禁衛大將李敬懋。自遭向來堂論之後。籌坐賓對。連不進參。揆以事體。殊涉未安。本營亦多有擧行之事。竝從重推考。申飭行公。何如。上曰。依爲之。出擧條命善曰。會寧府使。聞已遭故云。邊上重地。不可久曠。今欲差出。而當品無擬望之人。故自下不敢擅便云。似當有變通之道矣。上曰。政官牌招開政。會寧府使差出。當日辭朝。出榻敎命善曰。戶曹參判李義翊。可使參聞廟謨。備局堂上差下。何如。上曰。依爲之。出擧條上曰。大提學一向違召。今則上下相持。徒損體貌。是可悶矣。命善曰。此重臣情勢。則似難行公矣。上曰。然則姑爲許遞無妨矣。命書傳敎曰。文字製進之命。事係莫重。因文衡之不出。尙未擧行。揆以體面。固已萬萬寒心。聞其情勢。亦難强迫。大提學黃景源。今姑許遞。上曰。守禦使。近來不爲行公乎。命善曰。此是臣兄之事。故惶恐不敢仰陳。而公體私義。實爲悶迫矣。上曰。以卿之故而然乎。命善曰。然矣。臣之兄弟。竝佩將相之符。區區盛滿之懼。姑不論其在公體私義。豈不萬萬凜惕乎。上曰。此豈可以將任言之乎。卿言旣如此。第當許遞矣。命書傳敎曰。此重臣之如是處義。無怪其然也。且聞領相之言。予於此大臣家事。何不體諒。守禦使徐命膺。今姑許遞。命善曰。承此下敎。不覺感極而涕零矣。上曰。近來經筵事。極爲寒心矣。今日旣命開講。而以經筵之不備。未免苟且之境。至如戶判事。尤爲可怪矣。有何可引之情勢。而空然不入來乎。此不過爲自家私計而然矣。若能視國如家。豈有如許道理乎。命善曰。戶判事。極爲無謂矣。樂純曰。今番經筵事。國體所在。極爲駭然矣。上曰。在外經筵之代。旣命差出。而昨日政。不爲擧行。政廳進去承旨。亦爲不善擧行矣。上曰。昨日政廳進去承旨。當該銓官。從重推考。出榻敎命善曰。惠廳堂上鄭民始。承批之後。一向引義。本廳事務不爲照管。方當歲末。京外文簿。多有稽滯之弊。不可無別般申飭之道矣。上曰。從重推考。申飭行公。可也。出擧條尙淳曰。因趙召史擊鼓原情。本曹啓目判付內。有議大臣後日次對時。稟處之命矣。問議大臣。則領左相之意。俱以爲朝家旣許罷養。則似當以法典爲據云。故敢此仰達矣。上曰。依爲之。出擧條性源曰。臣以本府事。有仰達者矣。玉浦城初築時。去海尙多全地。而因水道漸易。通津則泥生。玉浦則浦落。卽今則自城距海。不過跬步之間。目下救急。莫如設柵。故發遣將校。求買眞木於有水路近邑。而勿論公私。山皆童濯。無可合者。苟不汲汲設柵。則衝嚙頹圮之患。非朝伊夕。本物及今措備。然後可以趁解凍始役。下詢大臣而處之。何如。上曰。大臣之意。何如。領議政徐命善曰。左相稔知沁都事。故俄有所相議。如欲伐木成柵。則不必他求。只於德積所養處。限三千箇取用爲好云矣。左議政洪樂純曰。已與首相相議矣。德積稚松三千箇許斫。以爲木柵。似好矣。上曰。依爲之。出擧條樂純曰。臣纔離江都。今因言端。敢達矣。江都國之重地。而事力綿薄。無以成樣。明年又有玉浦木柵之役。船倉增修之擧。而本府如干財力。實難措手。今年加耗二百石。特爲許給。自明年爲始留庫中二千石。年年加分。以其耗米。分屬鎭撫統禦兩營。以爲補修城池。鍊器械之用。何如。上曰。領相之意。何如。領議政徐命善曰。方當設施之初。宜有區劃之道。以留庫餉穀。加分取耗。以爲需用之地。似好矣。上曰。時任留守之意。何如。江華留守李性源曰。自明年加分。則猶屬將來需用。而今年耗條。則尤緊於設柵掘浦之役矣。上曰。依爲之。出擧條樂純曰。統禦營移屬沁都。則喬桐將士。旣失料窠。又失久勤。擧懷落莫。殊甚可矜。依長湍水原例。久勤一窠。間三年定式許給。以爲慰悅之地。何如。上曰。領相之意。何如。領議政徐命善曰。從前所有之久勤。今因移設而革罷。則果不無落莫之慮。左相所奏。誠好矣。上曰。依爲之。出擧條上曰。尹東美事。何如。命善曰。今則別無伸冤與否。自朝家。亦無可以更處之事矣。上曰。左相之意。何如。樂純曰。臣則後生也。其時事實。未能詳知矣。上曰。李殷模事。誠未可知也。雖君子之澤。亦五世而斬。則今此殷模之只以一己之私。摘出久遠之事。欲爲陷人之計者。此何事也。先朝旣已用律於朴師周。則李殷模焉敢如是乎。此皆出於實錄廳傳播之致也。近年以來。雖不幸有逆變。而目今道理。固當明目張瞻。可討者討之。不必討者。務從鎭安。可也。而殷模焉敢如是乎。命書擊鼓罪人尹東美供辭判付訖。命退。諸臣以次退出。